open-index/open-wikipedia-markdown huggingface dataset:
Anstaing

**Anstaing** on vald Põhja-Prantsusmaal Nordi departemangus Templeuve'i kantonis.

Nimi on arvatavasti germaani päritolu, tähendades "*Ansti* küla".

## Viited
Ilmar Reidi

**Ilmar Reidi** (kuni 26. maini 1937 **Ilmar Reisberk**; 28. detsember 1921 – 13. märts 1976) oli eesti ajakirjanik.

Aastatel 1939–1940 oli ta Riikliku Kolledži õppurajakirja RIK peatoimetaja.

1941. aastast töötas ajalehe Noorte Hääl spordiosakonna reporterina.

Teise maailmasõja ajal teenis Eesti Laskurkorpuses, oli ajalehe Rahva Hääl ja diviisiajalehe Tasuja kirjasaatja. 

Aastatel 1946–1949 töötas Noorte Hääle toimetuses. Seejärel õppis Leningradi Oblasti Parteikoolis, töötas Kose rajooni ajalehe Sotsialistlik Küla toimetajana, hiljem ajakirja Eesti Kommunist propagandaosakonna juhatajana ja EKP Keskkomitee ajakirjandussektori juhatajana. Aastatel 1955–1958 õppis Moskvas NLKP Keskkomitee Kõrgemas Parteikoolis.

1958. aastast oli ta ajalehe Pravda korrespondent Eestis.

Ta on maetud Tallinna Metsakalmistule.

## Tunnustus
*1973 – Eesti NSV teeneline ajakirjanik

## Viited
Soome kadetikorpus

**Soome kadetikorpus**, ka **Hamina kadetikool** (vene keeles *Финляндский кадетский корпус*, soome keeles *Haminan kadettikoulu*, rootsi keeles *Finska kadettkåren*) oli aastatel 1819−1903 eksisteerinud Venemaa keisririigi sõjaline õppeasutus.

## Ajalugu
Kadetikorpuse eelkäijaks oli 1780. aastal Göran Magnus Sprengporteni poolt Kuopios asutatud sõjakool. Juba järgmisel aastal viidi see üle Rantasalmisse ja edaspidi oli see tuntud Haapaniemi sõjakooli nime all. Pärast Soome Venemaaga liidendamist asutas keiser Aleksander I 12. märtsil 1812 senise sõjakooli asemele Soome topograafiakorpuse. 26. juunil 1819 viidi see üle Haminasse ja selle nimi muudeti Soome kadetikorpuseks. Õppeasutus suleti 1903. aastal. Kokku õppis kadetikorpuses 960 ohvitseri.

### Soome kadetikorpuse direktorid

## Tuntud vilistlasi
*Carl Johan Alexis Enckell (1876–1959), Soome välisminister 
*Vabahärra Carl Gustaf Emil Mannerheim (1867−1951), Soome marssal, Soome president
*Wilhelm Alexander Thesleff (1880−1941), kindralmajor, Soome vägede ülemjuhataja, Soome esimene kaitseminister

## Vaata ka
*Kadetikorpus
*Soome topograafiakorpus

## Kirjandus
**Финляндский кадетский корпус. 1812−1887*. Фридрихсгам: 1889 https://runivers.ru/bookreader/book197212/#page/1/mode/1up.
Ndunga keel

**Ndunga keel** on Oubangui keelkonda kuuluv keel, mida räägivad ndungad Kongo Demokraatlikus Vabariigis.

Kõnelejaid oli 1977. aastal 2500.

## Viited

## Välislingid
*https://glottolog.org/resource/languoid/id/ndun1249
*https://wals.info/languoid/lect/wals_code_mga
Kerberos (kaaslane)

**Kerberos** on üks Pluuto looduslikest kaaslastest.

See oli neljas avastatud kaaslane ning selle avastamisest teatati 20. juulil 2011. Kerberos leiti Hubble'i kosmoseteleskoobi abil. Kerberost on külastanud ainult New Horizons, mis möödus Pluutost ja selle kaaslastest 14. juulil 2015. Esimene foto Kerberosest avaldati 22. oktoobril 2015.

## Viited
ESTHub

**Eesti riiklik satelliidiandmetekeskus ESTHub** on riiklik andmekeskus Euroopa Liidu kaugseireprogrammi Copernicus andmete hoidmiseks, jagamiseks ja töötlemiseks, mis loodi Maa-ameti juurde.

ESTHub on loodud riigiasutustele, ülikoolidele, teadusasutustele ja ka eraettevõtetele kaugseiresatelliitide Eesti piirkonna andmetele juurdepääsu
võimaldamiseks.
Eesti huviala kohta kogutakse Sentinel 1, 2 ja 3 ning Landsat 8 pilte. Kasutajad saavad andmeid otsida ja alla laadida. Suurte andmehulkade töötlemiseks on ESTHubis arvutusklaster.

ESTHubil on eraldi veebiportaalid andmete otsimiseks ja allalaadimiseks ning andmete töötlemiseks.

Andmete otsimise ja alla laadimise portaal on kõigile avatud ning
andmete alla laadimise piiranguid ei ole.

Andmete masstöötlemiseks saab kasutada ESTHubi graafilist veebiliidest
ja käsurida. Portaalis on kirjeldatud mõned Sentineli andmete töötlemise paketi SNAP protsessorid ning on võimalus teha tasemete L1 ja L2 andmetöötlust. Andmete töötlemise portaali kasutamiseks on vaja kasutajakontot. Erasektorile on arvutusklastri kasutamine piirangutega, kasutada saab kuni 15% klastri maksimaalsest võimsusest. Nii pakutakse alustavaile väikeettevõtetele võimalust välja töötada satelliidi-infot kasutavaid rakendusi.

## Viited
Jõuväli

**Jõuväli** on füüsikaline väli, mille igas ruumipunktis mõjub proovikehale kindla suuruse ja suunaga jõud (jõuvektor). Jõud oleneb proovikeha asukohast \vec r väljas (näiteks kaugusest koordinaatide alguspunktist) ning proovikeha ja mõjuva välja vastastikmõjust.

Proovikeha on idealiseeritud punktikujuline keha, millele väli toimet avaldab, kuid mis ise välja ei mõjuta. Jõuväljas, mille tekitab elektromagnetiline vastastikmõju, on proovikehaks proovilaeng, gravitatsioonivälja korral nimetatakse proovikeha proovimassiks.

Matemaatiliselt on välja poolt proovikehale avaldatav jõud koha \vec r vektorfunktsioon, näiteks elektrivälja korral
:\vec{F}(\vec r, q)=q\cdot\vec{E}(\vec r), 
kus \vec{E}(\vec r) on elektrivälja tugevus ja q on elektrilaeng.

Kui jõuvälja töö proovikeha ümberpaigutamiseks ei sõltu keha trajektoorist, vaid ainult selle alg- ja lõppasendist, siis on tegemist potentsiaaliväljaga. Niisugust välja saab iseloomustada selles väljas  oleva keha potentsiaalse energiaga, kusjuures töö keha ümberpaigutamiseks ühest kohast teise sõltub ainult potentsiaalse energia väärtuste erinevusest nendes punktides.

Potentsiaaliväljas proovikehale mõjuv jõud avaldub potentsiaalse energia  W  gradiendina: 
:\vec F = - \mathrm{grad}\ W.

Jõuvälju visualiseeritakse (näitlikustatakse)  jõujoontega.

## Vaata ka
* Väljatugevus
Ihu

**Ihu** tähendab aju, teadvuse ja keha põimingut; sisemuse ja välisuse terviklikkust tajus. 

Edmund Husserl eristas keha ja ihu. Ihu tähendas tal elavat ja kogevat kehalist olendit. Kuna prantsuse keeles puudub selline eristusvõimalus, hakkas Maurice Merleau-Ponty liitma kehale juurde elususe mõistet, kuni võttis kasutusele mõiste "liha" (pr *chair*). Merleau-Ponty pr *corps* tõlgitakse eesti keelde sõnaga ihu ja see tähendab keha, millel on elavuse tunnused: kogemine, liikumine, ruumilisus, ajalisus, tajuväli, õppimisvõime, meeled, seksuaalsus, keel, esemelisus ja vabadus. 

## Budism

Budismis on ihu (sanskriti ja paali keeles *kāya*; tiibeti keeles *sku*; hiina keeles ⾝ *shen*; jaapani keeles *shin*) elav keha, mis vastandub elutule kehale (sanskriti keeles *śarīra*).

Sõna "ihu" kasutatakse ka metafoorses tähenduses liitsõnades ja -väljendites, näiteks seadmuseihu (sanskriti keeles *dharmakāya*), kolm ihu (*trikāya*).

Budismis mõistetakse ihu kui üht kolmest valdkonnast kõne ja meele kõrval, millega tehakse tegusid.
Styx (kaaslane)

**Styx** on üks Pluuto looduslikest kaaslastest. 

Styx leiti Hubble'i kosmoseteleskoobi piltide abil ning selle tuvastas Ameerika Ühendriikide astronoom Mark Showalter ning tema meeskond. 

Styx on Pluuto kauguselt teine kaaslane ning viies ja viimane avastatud kaaslane. Kaaslane avastati 7. juulil 2012, aasta pärast Kerberost. 

Styxi on külastanud ainult üks kosmoseaparaat, New Horizons, mis möödus Pluutost ja selle kaaslastest 14. juulil 2015.
Peeter Raudsepp

**Peeter Raudsepp** on mitme tuntud inimese nimi:

* **[[Peeter Raudsepp (sõjaväelane)|Peeter Raudsepp]]** (1877–1931) oli eesti sõjaväelane;
* **[[Peeter Raudsepp (pedagoog)|Peeter Raudsepp]]** oli eesti õpetaja, koolijuht ja omavalitsustegelane;
* **[[Peeter Raudsepp (insener)|Peeter Raudsepp]]** (1897–1948) oli eesti insener;
* **[[Peeter Raudsepp (ärijuht)|Peeter Raudsepp]]** (sündinud 1970) on eesti ärijuht ja poliitik;
* **[[Peeter Raudsepp (teatrilavastaja)|Peeter Raudsepp]]** (sündinud 1974) on eesti lavastaja ja näitleja;
* **[[Peeter Raudsepp (loomakaitsja)|Peeter Raudsepp]]** on eesti loomakaitsja.
Lahing Suurbritannia pärast

**Lahing Suurbritannia pärast** (saksa keeles *Luftschlacht um England*, sõnasõnalt 'õhulahing Inglismaa pärast', inglise keeles *Battle of Britain*) oli teise maailmasõja sõjaline kampaania, milles Suurbritannia kuninglik õhuvägi (RAF) kaitses Suurbritanniat Saksamaa lennuväe Luftwaffe ulatuslike rünnakute vastu. Seda on kirjeldatud kui esimest suurt sõjalist kampaaniat, milles võitlesid täielikult õhuväed. Britid peavad lahingu kestuseks ajavahemikku 10. juulist kuni 31. oktoobrini 1940, mis kattub ulatuslike öiste rünnakute, nn Blitzi perioodiga, mis kestis 7. septembrist 1940 kuni 11. maini 1941. Saksa ajaloolased ei aktsepteeri seda alajaotust ja käsitlevad lahingut ühtse kampaaniana, mis kestis 1940. aasta juulist kuni 1941. aasta juunini, kaasa arvatud Blitz.
Ja Morant

**Temetrius Jamel Morant** (hüüdnimega **Ja** [Dža]; sündinud 10. augustil 1999) on Ameerika Ühendriikide korvpallur, kes mängib 2019. aastast NBA klubis Memphis Grizzlies. Aastatel 2017–2019 mängis Morant USA üliõpilasliigas NCAA, kus esindas Murray State'i ülikooli.

## Lapsepõlv
Ja Morant sündis 1999. aastal. Tema isa oli endine korvpallur, kes on koos mänginud Ray Alleniga. Lapsepõlves õpetas isa Ja’d koduhoovis korvpalli mängima. Keskkoolis käis Morant Crestwoodis. Morant on Crestwoodi keskkooli läbi aegade suurim punktitooja ning tema punktirekordiks jäi 47 punkti mängus. 

## Ülikool
10. novembril 2017 tegi Morant debüüdi Murray State'i ülikooli eest, kui tõi 118 : 61 võidumängus Brescia ülikooli üle 7 punkti ja 11 resultatiivset söötu. Esimese kaksikduubli tegi Morant 12. detsembril 2017 Saint Louise ülikooli vastu, kui viskas 10 punkti, võttis 12 lauapalli ja andis 5 resultatiivset söötu. Esimese kolmikduubli tegi ta 28. detsembril, kui viskas 11 punkti, võttis 10 lauapalli ja andis 14 resultatiivset söötu. See oli Murray State'i ülikooli ajaloo teine kolmikduubel. 

Oma esimesel ülikooliaastal viskas Morant keskmiselt 12,7 punkti, andis 6,3 resultatiivset söötu ja võttis 6,5 lauapalli mängus. Teisel ülikooliaastal viskas Morant keskmiselt 24,5 punkti, andis 10 resultatiivset söötu ja võttis 5,7 lauapalli mängus. 

2018. aasta detsembri keskel ennustati üksmeelselt, et Morant kuulub viie parima hulka, kes valitakse NBA *draft*'is ning 2019. aasta jaanuaris ennustati, et ta võidakse valida isegi esimesena. Pärast hooaja lõppu teatas Morant, et kavatseb loobuda viimasest kahest ülikooliaastast ja annab ennast üles tulevases NBA *draft*'is. Kahe ülikoolihooaja jooksul teenis Ja Morant Lute Olsoni ja Bob Cousy nimelise auhinna ning 2019. aasta Ohio Valley konverentsi aasta mängijaja ka turniiri parima mängija auhinna.

## NBA karjäär
### Memphis Grizzlies
Morant valiti 2019. aasta NBA *draft*'i teise valikuna Memphis Grizzliesesse, kellega ta allkirjastas 2. juulil ka lepingu. Morant tegi NBA-debüdi 23. oktoobril 2019 mängus Miami Heati vastu, tuues mängus 14 punkti, 4 lauapalli ja 4 resultatiivset söötu. Tema hooaja keskmisteks näitajateks kujunesid 17,8 punkti, 3,9 lauapalli ja 7,3 tulemuslikku söötu mängus, mille eest teenis ta NBA aasta parima uustulnuka auhinna.

### Saavutused
* NBA aasta uustulnuk (2020)
* NBA uustulnukate sümboolne esiviisik (2020)

## Isiklikku
* Moranti atleetlikkust on võrreldud Russell Westbrookiga, kes on ka Moranti lemmikmängija.
* Morantil on tüdruksõbra KK Dixoniga tütar Kaari Jaidyn Morant, kes sündis 7. augustil 2019.
* Moranti lemmikartist on räppar Lil Baby. 

## Viited

## Välislingid
* Ja Morant – NBA.com
* Ja Morant – Basketball-Reference.com
Nocco

**Nocco** on funktsionaalne jook, mis on välja töötatud Rootsi ettevõttes No Carbs Company. No Carbs Company tõi oma esimese toote turule 2014. aasta detsembris ning on esindatud 31 riigis. 

Kõik Nocco tooted on suhkruvabad, magustatud sukraloosiga ja rikastatud vitamiinidega.  

## Koostises peamiselt aminohapped ja vitamiinid
No Carbs Company loodavad joogid sisaldavad aminohappeid ja vitamiine, mis soodustavad treeningu kvaliteeti. Kõik Nocco sortimendis olevad joogid on 100% suhkruvabad ja jookides ei ole kasutatud säilitus- ega värvaineid. 

BCAA (*branched - chain amino acid*) on lühend terminist hargnenud ahelaga aminohapetest. Enamasti koosnevad valgud aminohapetest, millest leutsiin, isoleutsiin ja valiin on meie organismis asendamatud kompnendid. Nimetatud kolm aminohapet moodustavad 35% meie lihasvalkudest. Inimorganism ei suuda neid teistest aminohapetest toota. 

Nocco BCAA joogid sisaldavad 3000 mg BCAA-sid, mis jagunevad omakorda vahekorda 4:1:1, millest 2000 mg on leutsiini, 500 mg isoleutsiini ning 500 mg valiini. 

Nocco BCAA+ sisaldab BCAA-d (hargnenud ahelaga aminohapped) ja kuut vitamiini. Nocco BCAA+ on täielikult suhkruvaba (magustatud sukraloosiga) . Üks purk (330 ml) sisaldab:

* BCAA 4:1:1 (leutsiin, valiin ja isoleutsiin) 5000 mg
* D-vitamiin 100% RDA*
* B6-vitamiin 100% RDA*
* B12-vitamiin 100% RDA*
* Biotiin 100% RDA*
* Foolhape 50% RDA*
* Niatsiin 80% RDA*
* *Täiskasvanu soovitatavast päevasest kogusest – *RDA. 

### Vitamiinivaliku põhjendus
No Carbs Company loodavad joogid sisaldavad viit B-kompleksi vitamiini.

# Foolhape ehk B9-vitamiin aitab rakke kiirelt kasvatada ja kaua noorena püsida. 
# Niatsiini ehk B3-vitamiin aitab lõhustada süsivesikuid, rasvu ja valke ning muuta need energiaks. 
# Biotiin on vajalik rasvhapete ja glükoosi sünteesis ning osade aminohapete ainevahetuses lisaks ka valkude, foolhapete ja pantoneenhapete ja B12-vitamiini ainevahetuses. 
# B16- ja B12-vitamiin turgutavad keha väsimuse ja kurnatuse korral ning aitavad säilitada keha normaalset energiatalitust. 
# Nimetatud vitamiinidele lisaks sisaldab Nocco jook ka D-vitamiini, mis aitab kaasa normaalsele lihastalitlusele. 

## Kofeiinisisaldus
Üks purk Nocco BCAA-d sisaldab 180 mg kofeiini, mis on võrdne ühe tassi kohviga. Päevane soovituslik kogus on 2 purki. Noccot ei soovitata rasedatele ega imetatavatele naistele. 

## Maitsed
Nocco BCAA-d on saadaval karboniseeritult ja valida on 12 maitse vahel. Eestis turustatakse kuue maitsega jooke: passion, maasikas (miami), kariibi, troopiline, pirn ning limon. Üks purk sisaldab 330 mg jooki ning 180 mg kofeiini. 

Nocco BCAA+ on kolm maitset. Eestis on saadaval tsitruse/leedriõiemaitseline. 

## Viited
Pjotr Romanovski

**Pjotr Arsenjevitš Romanovski** (vene keeles Пётр Арсеньевич Романовский; 29. juuli (vkj 17. juuli) 1892 Peterburi – 1. märts 1964 Moskva) oli vene maletaja, maletreener ja maleliteraat, rahvusvaheline meister (1950). 

Romanovski tuli 1920. aastal Moskvas ülevenemaalisel maleolümpiaadil (esimesed Nõukogude Venemaa meistrivõistlused) Aleksandr Alehhini järel teiseks. 1923. aastal võitis ta Petrogradis peetud ülevenemaalise tšempionaadi (2. NSV Liidu meistrivõistlused), edestades teiseks jäänud Grigori Löwenfischi ühe punktiga. 1924. aastal tuli ta Moskvas 3. NSV Liidu meistrivõistlustel Jefim Bogoljubovi järel teiseks (edestas teiste seas Grigori Löwenfischi ja Boriss Verlinskit). Augustis-septembris 1925 jagas ta Leningradis toimunud 4. NSV Liidu meistrivõistlustel 6.–8. kohta. 

Novembris-detsembris 1925 Moskvas korraldati Nõukogude Liidus esimene rahvusvaheline turniir (21 osavõtjat). Romanovski jagas seal koos Richard Rétiga 7.–8. kohta, edestades teiste seas Ernst Grünfeldit, Akiba Rubinsteini, Rudolf Spielmanni, Boriss Verlinskit, Grigori Löwenfischi ja Friedrich Sämischit.

1927. aastal Moskvas 5. NSV Liidu meistrivõistlustel jagas Romanovski esikohta koos Fedir Bogatõrtšukiga. Mõlemad kuulutati NSV Liidu meistriteks. 

1933. aastal Leningradis NSV Liidu meistrivõistlustel jagas ta 10.–11. kohta. 1934. aastal mängis ta rahvusvahelisel turniiril Leningradis, kus jagas 2.–3. kohta, edestades teiste seas kuuendaks jäänud Max Euwet. 

1935. aastal Moskvas rahvusvahelisel turniiril jagas Romanovski 8.–10. kohta (edestades teiste seas Gideon Ståhlbergit ja Vasja Pirci).

Ta on tegutsenud ka maletreeneri ja maleliteraadina. Avaldanud kümmekond malealast raamatut. 

1950. aastal võttis Rahvusvaheline Maleföderatsioon (FIDE) kasutusele rahvusvahelise suurmeistri ja rahvusvahelise meistri nimetuse. Romanovskile anti veel samal aastal varasemate malesaavutuste eest rahvusvahelise meistri nimetus.

## Tunnustus
*1934 – teeneline meistersportlane
*1957 – NSV Liidu teeneline treener

## Välislingid
*
Taṇhā

***Taṇhā***, **janu** ehk **ahnus**, ka **tahtmine** või **kiindumus** (paali keeles *tañhā* 'janu', ; sanskritis *tṛṣṇā* 'janu'), ka **iha**, **himu**, **täitmatus** või **kirg** (sanskritis *rāga*; paali keeles *lobha* tiibeti keeles *dod chags*, *sred pa*); (hiina keeles 渇仰 *keyang*, 欲 *yu*, 愛 *ai*; jaapani keeles *katsugō*, *yoku*, *ai*) on budismis üks kesksemaid mõisteid, mis tähistab kõige laiemas mõttes inimest sansaaras hoidvaid tegureid.

## Mõisteid

Paali kaanonis ja teistes paalikeelsetes tekstides kasutatakse sageli sünonüüme ning ka mõiste *taṇhā* esineb tihti teiste mõistetega paralleelselt ja mitmesugustes tähendustes.

* *Taṇhā* on janunemine, tahtmine või ihalemine kõige üldisemas mõttes. Seadmuseratta käimapanemise jutluses on just *taṇhā* see iha, mis põhjustab kannatusi. Samuti on *taṇhā* sõltuvusliku tekkimise kaheksas lüli. Seda on kolme liiki: *kāma-taṇhā* (eeskätt 'himu' ehk janunemine meeleliste naudingute järele), *bhava-taṇhā* ('olemisejanu', tahtmine ja iha olla) ja *vibhava-taṇhā* ('mitteolemise janu', tahtmine ja iha mitte olla, ennast hävitada).

* *Rāga* (sanskriti keeles 'värvus', paali keeles *lobha*) on iha, kirg või himu eelkõige meelelises mõttes (sanskriti ja paali keeles ka *kāma*) või üks *taṇhā* liikidest (*kāma-taṇhā*), aga sellega mõeldakse ka soove üldiselt. See on üks kolmest meelemürgist.

* Ka *chanda* on iha või himu; täitmatus, tahtmine või meeleline erutus, lähedane mõistetele *taṇhā* ja *kāma-taṇhā*. "Iha" selle sõnaga väljendatult on esimene viiest takistusest (*kāmacchanda*).

## Seoseid

Budistlikus kosmoloogias vastab ihale õnnetu olek näljase vaimuna. 

Ihade vald on budistlikus kosmoloogias kolmikilma madalaim olu, mille kuus kõiga madalamat seisundit on kuus olemasolu valdkonda. Preetad on näljased vaimud, kes moodustavad preetamaailma (*pretaloka*), mis on üks neljast õnnetust olekust kuuest olemasolu valdkonnat. Neid iseloomustab eelkõige iha, himukus ja ahnus. 

Iha või ahnus koos vihkamise ja rumalusega on kolm meelemürki, mis takistavad teed vabanemise ja virgumiseni. Olemiseratta keskel sümboliseerib seda iha või ahnust kukk või mõni teine lind.

Iha, ka kirg või himu on esimene viiest takistusest, mis segavad inimest nii vaimses praktikas, meditatsioonil, kui ka igapäevases elus, kus see väljendub rahulolematusena, saavutamisvajadusena vmt.

Iha ehk tahtmine on sõltuvusliku tekkimise kaheksas lüli, millele järgneb  kippumine ehk tõmblemine, mis viib paratamatult kannatusteni. 

Iha tunnustuse järele, kiindumine omaenda isiksusse, enese tähtsustamine on kannatuse peamine põhjus. Sellest räägib esimene õilis tõde, seadmuseratta käimapanemine ja isetuse õpetus.

## Vaata ka

* Kippumine
* Moha (rumalus, teadmatus)
* Dosa (vihkamine, põlgus)
* Skandhad (isiksuse moodustajad)
* Kolm meelemürki
* Viis takistust
* Sõltuvuslik tekkimine
* Enesetähtsustamise sajand

## Viited
Tagatis

**Tagatis** on vara või kolmanda osapoole kohustus, millega tagatise andja tagab oma kohustuse tagatise võtja ees.

**Tagatis** on laenulepingutes laenuvõtja konkreetse vara pantimine laenuandjale laenu tagasimaksmise tagamiseks. Tagatis on laenuandja kaitse laenuvõtja maksejõuetuse vastu ja seda saab kasutada laenu tasaarvestamiseks juhul, kui laenuvõtja ei maksa laenulepingu tingimuste kohaselt rahuldavalt põhiosa ja intressi.

Kaitse, mida tagatis pakub, lubab laenuandjatel pakkuda tagatisega laenude puhul madalamat intressimäära. Intressimäära vähendamine võib olla kuni mitu protsendipunkti, sõltuvalt tagatise tüübist ja väärtusest. Näiteks on tagatiseta laenu intressimäär sageli palju kõrgem kui tagatud või logiraamatus laenu korral, kuna sel juhul suureneb laenuandja risk.

Kui laenuvõtja ei maksa laenu ära (maksejõuetuse või mõne muu sündmuse tõttu), kaotab laenuvõtja tagatiseks panditud vara, kusjuures laenuandja saab seejärel kinnisvara omanikuks. Näiteks tüüpilise hüpoteeklaenu tehingu puhul on tagatiseks laenu abil omandatav kinnisvara. Kui ostja taotleb laenu tagastamist vastavalt hüpoteeklaenulepingule, saab laenuandja kasutada kinnisvara omandiõiguse saamiseks õiguslikku sulgemisprotsessi. Pandimaakler on ettevõtte tavaline näide, mis võib tagatisena aktsepteerida mitmesuguseid esemeid.

Tagatise tüüpi võidakse piirata sõltuvalt laenu tüübist (nagu autolaenude ja hüpoteekide puhul). See võib olla ka paindlik, näiteks tagatisel põhinevate isiklike laenude puhul.

## Mõiste
Tagatised, eriti panganduse valdkonnas, tähendavad traditsiooniliselt tagatud laenu (tuntud ka kui varapõhine laen). Kaubandustehingute kindlustamiseks võib kasutada keerukamaid tagatiskokkuleppeid (tuntud ka kui kapitalituru tagatise seadmine). Esimene esitab sageli ühepoolsed kohustused, mis on tagatud vara, käenduse, garantii või muu tagatisena (mida algselt tähistati terminiga väärtpaber). Samas kui viimane esitab sageli kahepoolsed kohustused, mis on tagatud likviidsemate varade, näiteks sularaha või väärtpaberitega, nimetatakse sageli marginaaliks.

## Turustav tagatis
Turustatav tagatis on finantsvara, näiteks aktsiate ja võlakirjade vahetamine laenu vastu finantseerimisasutuse ja laenuvõtja vahel. Turukõlblikuks peetakse varasid suutma müüa normaalsetes turutingimustes mõistliku kiirusega praeguses õiglases turuväärtuses. Et riikide pangad võtaksid laenuvõtja laenuettepaneku vastu, peab tagatis olema vähemalt 100% laenu või krediidi pikendamise summast. Ameerika Ühendriikides ei tohi panga ühe laenusaaja laenude ja krediidilaenude kogusumma ületada 15% panga kapitalist ja ülejäägist, millele lisanduvad veel 10% panga kapitalist ja ülejäägist.

Turustatava tagatisega laenude tagamisel on peamine risk tagatise väärtuse vähendamine. Finantsasutused jälgivad tähelepanelikult kõigi tagatisena hoitavate finantsvarade turuväärtust ja võtavad asjakohaseid meetmeid, kui väärtus langeb hiljem allapoole etteantud maksimaalset laenu ja väärtuse suhet. Lubatud toimingud täpsustatakse tavaliselt laenulepingus või tagatislepingus.

## Vaata ka
*hüpoteek
*pant

## Viited
Tähtajaline hoius

**Tähtajaline hoius** on hoius, mille puhul pannakse kokkulepitud summa kokkulepitud ajaks panka hoiule ning see summa teenib selle aja jooksul kindlat intressi.

Kokkulepitud intressi tagab pank. Mida pikem on hoiuse tähtaeg, seda suurem on makstav intress. 
Pank võib kehtestanud tähtajalise hoiuse avamiseks miinimumsumma. Summa võib olla näiteks 100 või 300 eurot sõltuvalt pangast. 
Tähtajalise hoiuse puhul ei ole üldjuhul võimalik kokkulepitud perioodil teha täiendavaid sissemakseid ega väljamakseid. Kui hoiustaja soovib oma raha varem ehk enne hoiuse lõpptähtaja saabumist kasutada, kaotab ta üldjuhul õiguse intressile ehk talle tagastatakse üksnes hoiusele paigutatud summa. 

Suurim risk tähtajalise hoiuse puhul on panga võimalik pankrot. Kuid hoiused on tagatud kuni 100 000 euro ulatuses hoiustaja kohta ühes pangas. 
Teenitud tulult peab maksma tulumaksu. 

## Tähtajalise hoiuse plussid ja miinused

## Kellele tähtajaline hoius sobib
Tähtajaline hoius sobib inimesele, kes ei soovi võtta suuri riske.

Tähtajaline hoius sobib ka lühiajaliste investeeringute korral, kui hoiustaja ei ole valmis investeerima toodetesse või teenustesse, mille väärtus võib lühemas ajaperspektiivis ka kahaneda. 

Tähtajalise hoiuse kasuks otsustades on oluline kindlasti teada kui pikka aega pole hoiustajal vaja tähtajalisele hoiusele paigutatavat raha kasutada. 

## Pangahoiusega ei kaasne teenustasusid
Hoiust ei pea avama samas pangas, kus tehakse igapäevaarveldusi, vaid võib valida panga, kes pakub kõige suuremat intressi, sest pangahoiused on riiklikult tagatud ka panga pankroti korral. Teises pangas hoiuse avamise eelduseks on arvelduskonto avamine ning see on tasuta. Seega ei kaasne tähtajalisele hoiusele, kasutus- või kogumishoiusele raha panemisega täiendavaid kulusid. Hoiuselt teenitud intressilt tuleb maksta tulumaksu. 

## Viited
Arvīds Jansons

**Arvīds Jansons** (23. oktoober 1914 Liepaja, Läti – 21. november 1984 Manchester, Suurbritannia) oli läti rahvusest Nõukogude Liidu dirigent, viiuldaja ja muusikapedagoog. 

Aastatel 1929–1935 õppis ta Liepaja konservatooriumis viiulimängu ning alates 1931. aastast töötas Liepaja ooperiteatri orkestris viiuldajana. 
1940–1944 õppis Jansons Riias Läti Muusikaakadeemias viiulit ja kompositsiooni.

1940 debüteeris ta samas teatris operetidirigendina ning peagi sai temast Daugavpilsi sümfooniaorkestri kontsertmeister ja dirigent, seejärel Läti Rahvusooperi viiuldaja (1940 ja 1944–1952). Sel perioodil dirigeeris ta klassikalisi ja nõukogude autorite ballete ja oopereid.
1946–1952 oli Jansons ka Läti Raadio Sümfooniaorkestri peadirigent.
 
1952. aastal sai temast Leningradi Filharmoonia sümfooniaorkestri peadirigendi Jevgeni Mravinski assistent ning alates 1953. aastast surmani oli ta selle orkestri teine dirigent. Lisaks NSV Liidu paljudele lavadele esineti ka Euroopas, Austraalias ja Jaapanis.
  
Sageli kutsuti Jansonsit juhatama ka välismaiseid orkestreid, näiteks Tokio Sümfooniaorkestrit, Кopenhaageni filharmoonia orkestrit ja Soome Raadio sümfooniaorkestrit. Oma elu viimased 20 aastat oli Jansons Manchesteri Halle (The Hallé) orkestri dirigent.

Alates 1965. aastast tegutses Jansons ka pedagoogina ning andis meistriklasse Saksamaal, Soomes ja Rootsis.

1972–1984 juhatas ta Leningradi konservatooriumi ooperi- ja sümfooniadirigeerimise kateedrit.

Jansons suri südamerabandusse keset kontserti Manchesteris. Ta maeti Peterburi Volkovo kalmistule.

Tema poeg oli dirigent Mariss Jansons.
Damir Krstičević

**Damir Krstičević** (sündinud 1. juulil 1969 Vrgoracis) on Horvaatia sõjaväelane (kindralmajor) ja poliitik. Ta oli alates 19. oktoobrist 2016 kuni 8. maini 2020 Horvaatia kaitseminister.

Ta sündis aastal 1969 Vrgoracis (asub praeguse haldusjaotuse järele Spliti-Dalmaatsia maakonnas). Ta on lõpetanud sõjaväelise keskkooli Sarajevos. Seejärel lõpetas ta Belgradi sõjaväeakadeemia. Sõjaakadeemia lõpetamise järel lagunes Jugoslaavia. Ta liitus Horvaatia rahvuskaardiga 1991. aasta suvel, ta määrati 4. kaardiväe brigaadi, kus ta tõusis lõpuks brigaadi ülema kohale.
Vaik (perekonnanimi)

**Vaik** on eesti perekonnanimi.

2019. aasta 1. jaanuari seisuga oli Eestis perekonnanimi Vaik 184 inimesel: 89 mehel ja 95 naisel. Perekonnanimede levikult on Vaik meeste puhul 975. kohal ja naiste puhul 1025. kohal. Nimi on levinuim Pärnu maakonnas, kus neid on maakonna 10 000 elaniku kohta 3,53.

## Nime kandjaid
*Aarne Vaik, eesti muinsuskaitsetegelane (1942–)
*Georg Vaik, Eesti piirivalvur (1898–1935)
*Mait Vaik, eesti muusik ja laulusõnade autor (1969–)
*...

## Viited

## Välislingid
*
Viinamarjamust

**Viinamarjamust** (saksa keeles *Rebschwarz*, *Weinrebenschwarz*, inglise keeles *Vine black*) on külma sinaka tooniga must värvipigment, tegelikult süsi, mida saadakse noorte viinapuuokste söestamisel õhu juurdepääsuta. Koostiselt süsinik mõningase kaaliumi- ja naatriumisoolade lisandiga.

Värvainete indeksis on viinamarjamusta tähised PBk 8 (Pigment Black 8) ja 77268.

Praktiliselt sama koostise ja omaduste tõttu võidakse käsitleda sünonüümsena kiindrusega (inglise keeles *Lamp Black*).

## Omadused
Pigment on peeneteraline, keemiliselt stabiilne nagu kõik söepigmendid ja väga valguskindel. Värvitoon on sinaka varjundiga must ning segades valgega annab sinise poole kalduva tooni. Kattevõimelt jääb siiski alla lambitahmale. Õlivärvis kuivab suure õlisisalduse tõttu aeglaselt.

## Kasutamine
Viinamarjamust on kasutatav kõigis maalimistehnikates ja sobib kõigi teiste värvipigmentidega. Nagu kõik söed on viinamarjamust olnud tuntud juba esiajast alates ja keskaja ning renessansi kunstnikud kasutasid seda alusjoonistuse tegemiseks valdavalt.

## Vaata ka
* Kiindrus
* Süsi
* Elevandiluumust

## Viited

## Välislingid
* Viinamarjamust portaalis colourlex.com
* Viinamarjamust lehel naturalpigments.com
Kaljo Jaagura

**Kaljo Jaagura** (kuni 24. märtsini 1938 **Jakobson**; 5. mai 1931 Võikvere, Kuremaa vald, Tartumaa – 12. november 2018 Tallinn) oli eesti raadioajakirjanik.

1950. aastal lõpetas ta Jõgeva Keskkooli ja 1957. aastal Eesti Põllumajanduse Akadeemia agronoomia erialal.

Aastatel 1954–1958 töötas ta ajalehe Edasi põllumajandusosakonnas. 

1959. aastast töötas ta Eesti Raadio põllumajandussaadete toimetajana, aastatel 1964–1998 oli ta raadiosaate "Tere hommikust, põllumehed!" (hiljem "Tere hommikust, maarahvas!") saatejuht, toimetaja ja reporter.

## Tunnustus
*1974 Eesti NSV Ajakirjanike Liidu preemia
*1979 Eesti NSV teeneline ajakirjanik

## Viited

## Välislingid
*Haud Tallinna Rahumäe kalmistul
Tseruleum

**Tseruleum** ehk **koobaltstannaat** on anorgaaniline sünteetiline taevasinine värvipigment, koostiselt Co2SnO3 või CoO·nSnO2, koobalt(II)stannaat.

Värvainete indeksis on tseruleumi tähised PB35 (Pigment Blue 35) ja 77368.

## Ajaloost
Esimesena sünteesis pigmendi šveitsi keemik Albrecht Höpfner 1821. aastal. Siiski levis tseruleum laiemalt alles 1860. aastatel, kui George Rowney turustas Inglismaal seda kunstnikele mõeldud värvina nimetuse *coeruleum* all.

## Saamine
Tseruleumi saadakse koobalt(II)oksiidi ja tina(III)oksiidi segu kaltsineerimise reaktsiooni saadusena, ained moodustavad omavahel ioonilisi sidemeid sisaldava homogeense kristallilise struktuuri (spinellstruktuur, mis on omane paljudele sünteetilistele pigmentidele). Aines võib leiduda ka Al2O3, Fe2O3 ja NiO, mille kogustest sõltuvad värvitoon ja muud omadused. Teine viis seda sünteesida on kuumutada koobalt(II)kloriidi ja kaaliumstannaadi segu.

## Omadused
Pigment on värvitoonilt kergelt roheka poole kalduv keskmine kuni hele sinine. Väga stabiilne ja valguskindel, värvuselt puhas sinine, kuid sel puudub koobaltsinise tooni sügavus ja rikkalikkus, samuti on sel viimatinimetatust halvem kattevõime. Akvarellvärvides ei soovitata seda kasutada kriidisuse tõttu, mis tekib veega lahustamisel. Õlimaalis on tseruleum leidnud palju kasutamist taevasinisena maastikumaalides.

Sobib igasugustele maalitehnikatele: freskole, temperale, akrüül- ja õlimaalile, samuti keraamika glasuuride, vesiklaasi, tsemendi ja tadelakti toonimiseks.

## Viited

## Välislingid
* Tseruleum portaalis colourlex.com
* Tseruleum veebinäitusel Pigments through the Ages
* Tseruleum kunsti- ja konserveerimismaterjalide andmebaasis CAMEO
Valeuudis

**Valeuudis** (inglise keeles *fake news*) tähistab uudist, mis sisaldab võltsitud ja/või eksitavat materjali, kuid mida auditoorium peab tõeseks, kontrollitud faktidega usaldusväärseks uudiseks. 

Just viimane tahk eristab valeuudist libauudisest, libauudise sisu peaks auditooriumile teadaolevalt mitte tõetruu olema, näiteks 1. aprilli uudised, vastavasisulised väljaanded (nt The Onion, Lugejakiri jt) või rubriigid (Ekspressi Kranaat, Rohke Debelaki uudised jt). Käibel on ka mõiste võltsuudis. Seda eristab valeuudisest tahtlikkus – valeuudis võib sisaldada kogemata valeinformatsiooni, võltsuudis on sihilikult petmiseks või eksitamiseks loodud uudis.

Valeuudiste suurem levik 2010. aastatel on tingitud muuhulgas veebiuudiste suurenenud rollist, mis on ühtlasi muutnud uudiste ilmumise tsükli varasema asemel ööpäevaseks. Nii on ajakirjanikel ja meediatöötajatel surve kiiresti ja palju uudiseid toota, lisanduvad raskused killustatud meediamaastiku ja lugeja hajutatud tähelepanuga. Sel põhjusel kannatab uudise loonute allikakriitilisus, võib koguni juhtuda, et tõlkeartiklit refereeriv autor vahendab libauudist teadmatusest tõe pähe.

Valeuudiste levikul on mitmeid kahjulikke tagajärgi, muuhulgas umbusaldavad meediatarbijad uudiste kvaliteeti, meediat ja ühismeedias levivat infot. Lisaks võib sage kokkupuude valeuudistega ühiskonna moraalseid väärtusi ümber kujundada, inimesed valetamise suhtes tolerantsemaks muuta.

## Juhtumid

* 2001. aastal püüdis Eesti väljaandeid petta Gustav Reinop, esinedes Vaba Euroopa korrespondendina või BBC rindereporterina Afganistanis ja andes lahingutegevusest "sündmuskohalt" ehk USA merejalaväelaste salajasest baasist Vambola Paavole raadiointervjuu.

## Vaata ka

* valeinformatsioon
* desinformatsioon
* propaganda
* infosõda
* Argo Riistan
* infokorratus

## Viited

## Välislingid
* "Teadur: sulaselge vale polegi nii selge" ERR Novaator, 6. mai 2020
* Räiged valed süütute inimeste kohta vohavad Google’is, skeemitajad pesevad aga seal edukalt mainet Eesti Ekspress, 24. juuni 2025
Samuel Jacob Klein

**Samuel Jacob Klein** (sündinud 25. jaanuaril 1978 Houstonis Texase osariigis USA-s) on ameerika füüsik, programmeerija ja vikipedist. 

Klein õppis Harvardi ülikoolis. Ta on olnud sihtasutuse One Laptop per Child direktor. 

2004. aastast on Klein teinud kaastööd Vikipeediale, aastatel 2009–2015 oli ta sihtasutuse Wikimedia Foundation nõukogu liige.

## Välislingid
Kuritarvitamine

**Kuritarvitamine** (inglise keeles *harmful use*) on psühhoaktiivse aine (või millegi muu) tarvitamise viis, mis kahjustab tervist (või kedagi, midagi).

## Viited
Väärtarvitamine

**Väärtarvitamine** (inglise keeles *misuse*) on aine tarvitamine, mis on vastuolus õiguslike ja/või meditsiiniliste soovitustega.

## Viited
Meelelahutuslikud narkootikumid

**Meelelahutuslike narkootikumide** all peetakse tavaliselt silmas psühhoaktiivse uimasti kasutamist muutunud teadvuse seisundi esilekutsumiseks ja sellest naudingu saamiseks. 

Narkootikum muudab kasutaja taju, tundeid ja emotsioone. Kui psühhoaktiivne ravim siseneb kasutaja kehasse, põhjustab see joovastavat toimet mida kutsutakse eufooriaks. Narkootikumide mõjud on erinevad ning mõjuvad erinevatele inimestele erinevalt. Üldiselt jagunevad meelelahutuslikud ravimid kolme kategooriasse: **[[Depressant|depressandid]]** (ravimid, mis kutsuvad esile lõõgastumise ja rahuliku tunde); **[[Stimulant|stimulandid]]** (ravimid, mis kutsuvad esile energiatunnet ja erksust); ja **[[Hallutsinogeen|hallutsinogeenid]]** (ravimid, mis kutsuvad esile taju moonutusi ehk hallutsinatsioone). Populaarne praktika on, et teatud narkootikumide tarbimist üldiselt talutakse sotsiaalses käitumises, mõnede narkootikumide intensiivne kasutamine on aga sotsiaalselt taunitav.

## Ajalugu

1970. aastate keskel ja lõpus hakkas klubimaastikul jõudsalt arenema uimastite subkultuur. Seda peamiselt ravimite osas, mis ei olnud veel keelatud ainete nimekirjas ja mis parandasid valju tantsumuusika saatel tantsimise kogemust ja tekitasid eufooriat. Tarbiti kokaiini ja amüülnitriiti ehk "poppersit".  1980. aastatel levisid klubiravimid kolledžitesse, reividele ning põrandaalustele suurtes tehastes toimuvatele klubiüritustele. Koos reivide populaarsuse kasvuga 1980. aastate lõpus ja 1990. aastate lõpus kasvas ka uimastitarbimine, eriti MDMA (*ecstasy*) kasutamine. Sarnaselt diskodega kasutati reividel palju vilkuvaid tulesid ja mängiti põhiliselt tehno- ja elektroonilist tantsumuusikat, et mis võimendas ainete toimet. 

## Meelelahutuslikud ravimid

Meelelahutuslike ravimite hulka kuuluvad ka alkohol, kanep (teatud riikides seaduslik), hašiš, nikotiin (tubakas), kofeiin (kohv, tee ja karastusjoogid), retseptiravimid ning hulk ained, mis on narkootiliste ainete konventsioonis (1961) ja ÜRO psühhotroopsete ainete konventsioonis loetletud ebaseaduslike uimastitena. See, milliseid aineid ebaseaduslikuks narkootikumiks peetakse, on riigiti erinev, kuid tavaliselt on need metamfetamiin, heroiin, kokaiin, LSD, psilotsübiini seened ja MDMA. Meelelahutuslike narkootikumidena kasutatakse ka retseptiravimina välja kirjutatud ja/või ebaseaduslikke opioide ja bensodiasepiine. 

## Vastutustundlik uimastitarbimine

Vastutustundliku uimastitarbimise kontseptsioon seisneb selles, et inimene võib narkootikume tarbida meelelahutuslikult või muul viisil, vähendades või välistades oma elu või teiste inimeste muude aspektide negatiivse mõju riski. Selle filosoofia pooldajad osutavad paljudele tuntud kunstnikele ja intellektuaalidele, kes on tarvitanud narkootikume eksperimentaalselt või muul viisil, millel on nende elule vähe kahjulikku mõju. Vastutustundlik uimastitarbimine muutub problemaatiliseks alles siis, kui aine kasutamine häirib oluliselt kasutaja igapäevast elu.

## Viited
Pasym

**Pasym** (saksa *Passenheim*) on linn Poolas Warmia-Masuuria vojevoodkonnas Szczytno maakonnas, Pasymi valla halduskeskus. Pasym asub Szczytnost umbes 17 km loodes ja Olsztynist ligikaudu 26 km kagus.

Pasym on asutatud 1385. aastal, linnaõigused sai 1386. aastal. Teises maailmasõjas hävis ligikaudu 30% linnast. Kuni 1945. aastani oli linn Saksamaa (Ida-Preisimaa) koosseisus. 23. märtsil 1946 kaotas Pasym linnaõigused, kuid sai need 1997. aastal tagasi.

## Viited
Danas Rapšys

**Danas Rapšys** (sündinud 21. mail 1995 Panevėžysis) on Leedu ujuja. Mitmekordne Leedu rekordi omanik meeste selili, vaba- ja liblikujumises. Ta on kahekordne võitja 2017. aastal Taiwanis Taipei toimunud universiaadil. Rapšys on Panevežysi Žemyna klubi liige, teda juhendab Ina Simeliūnaitė.

2013. aastal tuli ta Euroopa juunioride meistriks. Araabia Ühendemiraatides Dubais peetud FINA juunioride maailmameistrivõistlustel 2013. aastal võistlesid Rapšys 4 × 100 meetri kompleksujumise segateateujumises koos Rūta Meilutytė, Povilas Strazdase ja Eva Gliožerytė, saavutasid ajaga 3.55,74 sekundit kolmanda aja ja kvalifitseerusid finaali. Finaalis lõpetasid Meilutyte, Rapšys, Strazdas ja Gliožerytė teisena ning võitsid hõbemedali ajaga 3.52,52 sekundit. 2013. aasta maailmameistrivõistlustel jõudis ta poolfinaali 200 m seliliujumises.

2017. aastal Taiwani Taipeis toimunud suveuniversioonil võistles Rapšys neljal alal: 100 meetri seliliujumine, 200 meetri vabaujumine, 200 meetri seliliujumine ja 4 × 100 m kompleksujumise teateujumises.

Oma esimesel võistlusel saavutas Rapšys 100 m seliliujumises pronksmedali ajaga 54,17 ja jäi hõbemedalist viis sekundi sajandikku (0,05) jaapanlase Kosuke Hagino taha. Rapšys võitis 200 meetri vabaujumise finaalis ajaga 1.45,75 kuldmedali ja ületas Leedu rekordi. Ta võistles ka 200 m seliliujumise finaalis, kus ta võitis teise kulla ajaga 1.56,52. 

2017. aasta maailmameistrivõistlustel ületas Rapšys Leedu rekordi peaaegu kõigis isiklikes startides, parandades kokku 4 Leedu rekordit. Meeste 200 m vabaujumise eelujumises oli ta 10. (1.46,93) ja kuigi poolfinalist oli kiirem (1.46,56), ei pääsenud ta finaali. Meeste 200 m seliliujumises oli ta eelujumises kolmas (1.56,67) poolfinaalis kaheksas (1.56,11), kindlustades sellega oma sportlaskarjääri esimese maailmameistrivõistluste finaali. Finaalis sai ta ajaks 1:.56,96) ja sai 8. koha.

2017. aasta Kopenhaagenis peetud Euroopa lühikese basseini meistrivõistlustel tuli ta Euroopa meistriks 200 m vabaujumises, parandades Leedu rekordit (1.40,85). Samuti võitis ta pronksmedali ja püstitas Leedu rekordi 200 m seliliujumise distantsil (1.49,06).

2019. aasta lühiraja Euroopa meistrivõistlustel Glasgow's tuli Rapšys Euroopa meistriks nii 200 m (1.41,12) kui ka 400 m vabaujumises (3.33,20).
Anzin

**Anzin** on vald Põhja-Prantsusmaal Nordi departemangus Anzini kantonis.

## Ajalugu

Anzin oli kunagi oluliste Valenciennesi piirkonna söekaevanduste keskus, kuuludes Anzini ettevõttele, mis moodustati aastal 1717. Valla esimene söekiht piirkonnas aastal 1734. Kaevandusettevõte (Compagnie des mines d'Anzin) loodi 1757. aastal. 1884. aastal külastas neid kaevandusi Émile Zola, kes kirjutas oma tähelepanekute põhjal romaani "Söekaevurid". 20. sajandi alguses oli selle koha metallurgiatööstus ulatuslik ning see hõlmas raua ja vase sulatamist ning aurumootorite, masinate, kett-trosside ja paljude muude rauakaupade tootmist. Seal olid ka klaasitöökojad ja õlletehased.

## Sõpruslinnad

* : M'saken

## Viited
Hint

**Hint** on eesti perekonnanimi.

2019. aasta 1. jaanuari seisuga oli Eestis perekonnanimi Hint 207 inimesel: 88 mehel ja 119 naisel. Perekonnanimede levikult on Hint meeste puhul 982. kohal ja naiste puhul 730. kohal. Nimi on levinuim Põlva maakonnas, kus neid on maakonna 10 000 elaniku kohta 3,55.

## Nime kandjaid
*Aadu Hint
*Aleksander Hint
*Anu Hint
*August Hint
*Johannes Hint
*Madis Hint
*Mati Hint
*Miina Hint
*Minna Hint
*...

## Viited

## Välislingid
*
Otto Walther

**Hans Otto Ferdinand Sigismund Walther** (30. detsember 1887 / 11. jaanuar 1888 Harmi – 3. detsember 1925 Dreidorf) oli Eesti ja Lääne-Preisimaa luterlik vaimulik.

Ta sündis aastal 1888 Harmil. 1906. aastal lõpetas ta Keiserliku Nikolai I Gümnaasiumi ning aastatel 1907–1911 õppis Tartu Ülikooli usuteaduskonnas. Aastatel 1911–1912 oli taprooviaastal Lüganuse Ristija Johannese koguduses Carl Ferdinand Sigismund Waltheri ja Haljala Püha Mauritiuse koguduse õpetaja Konstantin Leodimir Willingeni juures. Ordineeriti 18. augustil 1912 Tallinnas õpetajaks.

Ta oli aastatel 1912–1914 Haljala koguduse adjunktõpetaja. Aastatel 1912–1914 oli ta Maarja-Magdaleena koguduse õpetaja. Seejärel elas ta kopsuhaigena Tallinnas, kuid teenis aastatel 1916–1918 asetäitja õpetajana Tallinna Niguliste koguduses.

Aastatel 1918–1924 oli ta luterlik vaimulik Lääne-Preisimaal Strasburgi kreisis Grievenhofis, 1924–1925 Lääne-Preisimaal Dreidorfis (praeguse nime ja haldusjaotuse järgi Kaliskas Starogard Gdański maakonnas Pomorze vojevoodkonnas).

## Isiklikku
Ta abiellus 1915. aastal Viru-Nigula koguduse õpetaja Max Krause tütrega. Hiljem abiellus ta uuesti, teise abikaasa neiupõlvenimi oli von Taube.

## Kirjandus
* Die evangelischen Prediger Livlands bis 1918. Böhlau Verlag Köln, Wien 1977.
Aleksandr Volodin (filosoof)

**Aleksandr Ivanovitš Volodin** (vene Александр Иванович Володин; 3. november 1933 Moskva, NSV Liit – 12. august 2004 Moskva, Venemaa) oli vene filosoof.

1956. aastal lõpetas Volodin Moskva Riikliku Ülikooli. Seejärel töötas ta komsomolis ja toimetajana kirjastuse Sovetskaja entsiklopedia filosoofiaentsüklopeedia toimetuses.

1965. aastast tegutses ta õppejõuna, saades 1966. aastal dotsendiks ja 1975. aastal professoriks NSV Liidu Kommunistliku Partei Keskkomitee juures asunud ühiskonnateaduste akadeemia filosoofiakateedris. Hiljem töötas Volodin Venemaa juhtimisakadeemia humanitaarkeskuses.

Filosoofina käsitles Aleksandr Volodin peamiselt 19. sajandi vene filosoofia suurkujusid. Tema kandidaadiväitekiri oli "A. I. Herzeni ideelise arengu põhietapid" (1963), doktoriväitekiri "Hegeli filosoofia vastuvõtt, tõlgendus ja kriitika 19. sajandi vene utopistlik-sotsialistlikus mõtteloos" (1974). Ta kirjutas uurimusi vene valgustajatest, narodnikutest ja sotsiaaldemokraatidest. 

Eesti keeles on ilmunud Volodini raamat "Herzen" Aino-Eevi Lukase tõlkes (sari "Suuri mõtlejaid", 1972).
Kadiveu keel

**Kadiveu keel** ehk guaikuru keel on guaikuru keelte hulka kuuluv keel, mida kõnelevad Brasiilias Mato Grosso do Suli osariigis kadiveud. ISO 639-3 keelekood on **kbc**.

Kadiveu keeles on 4 vokaalfoneemi, mis võivad olla lühikesed või pikad. 15 konsonantfoneemist võivad enamik olla lühikesed või pikad.

## Viited

## Välislingid
*https://glottolog.org/resource/languoid/id/kadi1248
*http://endangeredlanguages.com/lang/3150
Aino-Eevi Lukas

**Aino-Eevi Lukas** (29. juuli 1930 – 5. detsember 2019) oli eesti advokaat, poliitik, ratsasportlane ja tõlkija.

Lukas lõpetas 1948. aastal Tallinna 7. Keskkooli ja astus Tartu Riikliku Ülikooli õigusteaduskonda, kuid pärast tema isa arreteerimist 1950. aastal elas 1950–1955 repressioonide kartuses väljaspool Eestit, sealhulgas Moskvas ja Abhaasias, kus oli tegev ratsasportlasena, ning lõpetas ülikooli alles 1961. aastal.

Hiljem töötas ta Eesti NSV Ministrite Nõukogu juures asunud juriidilise komisjoni seaduseelnõude osakonnas ning 1963–1968 Eesti Riiklikus Kirjastuses toimetajana ja toimetuse juhatajana. 1968–1993 tegutses ta advokaadina, samuti Tartu õigusnõuandlas.

1989. aastast kuni 17. oktoobrini 1993 oli Aino-Eevi Lukas Tartu linnavolikogu I koosseisu esimees. Eesti iseseisvumise järel osales ta Tartu linna esimese põhimääruse koostamises.

2004–2019 oli ta advokaadibüroo Advocatus juhatuse liige.

2008. aastal avaldas Aino-Eevi Lukas koos Uno Lõhmuse ja Ago Pajuriga mälestusteraamatu "Kindral. Professor. Vandeadvokaat", mille pealkiri viitab Lukase isale, kes oli Eesti sõjaväe kolonel ja Nõukogude kindralmajor, tema abikaasale, kes oli õigusteaduse professor, ning talle endale.

Aino-Eevi Lukas oli Eesti Ajakirjanike Liidu liige.

## Sport
1945. aastal ratsaspordiga tegelemist alustanud Aino-Eevi Lukas kuulus 1947–49 Eesti koondisse, 1947 ja 1949 tuli ta kõrgema ja raskema klassi takistussõidus Eesti NSV ja NSV Liidu meistriks. 

1945–1950 kirjutas ta pseudonüümi A. Loos all ratsaspordivõistluste ülevaateid.

1950–1952 esindas ta Moskva spordiklubi Spartak ja oli samas klubis treener-ratsastaja, saades 1950 NSV Liidu karikavõistlustel 3. koha ning tulles 1950–1951 Moskva meistriks. 1952–1955 töötas ta samas ametis Abhaasia maaspordiühingus Kolmeurne ning tuli samadel aastatel Abhaasia ja Gruusia meistriks.

## Tunnustus
* 2003 Eesti Advokatuuri teenetemedal
* 2006 Tartu medal

## Isiklikku
Tema isa oli 1950. aastal represseeritud kindralmajor Jaan Lukas, abikaasa oli õigusteadlane Ilmar Rebane.

## Teoseid
* Aino-Eevi Lukas, Uno Lõhmus, Ago Pajur "Kindral. Professor. Vandeadvokaat" (Faatum, 2008; mälestusteraamat)

### Tõlkeid
* "Lugupeetud vannutatud mehed: valik vene advokaatide kohtukõnesid". Vene keelest tõlkinud Aino-Eevi Lukas. Loomingu Raamatukogu, 9/10, 1982
* Aleksandr Volodin, "Herzen". Tõlkinud Aino-Eevi Lukas. Lisa: kirjad Nikolai Ogarjovile ja N. Satinile. Sari "Suuri mõtlejaid". Tallinn: Eesti Raamat, 1972, 148 lk

## Kirjandus
* R. Kollom. "Ratsanikud". Tallinn, 2017, lk 219–221

## Välislingid

* Aino-Eevi Lukas, "Eesti spordi biograafiline leksikon"
* Suri advokaat ja Tartu linnavolikogu endine juht Aino-Eevi Lukas ERR, 6. detsember 2019
Miłakowo

**Miłakowo** (saksa *Liebstadt*) on linn Poolas Warmia-Masuuria vojevoodkonnas Ostróda maakonnas, Miłakowo valla halduskeskus. Miłakowo asub Ostródast umbes 37 km põhjakirdes ja Olsztynist ligikaudu 38 km loodes.

Asulat on esmamainitud 1314. aastal, linnaõigused sai 1323. aastal. Teises maailmasõjas hävis 75% linnast. Kuni 1945. aastani oli linn Saksamaa (Ida-Preisimaa) koosseisus. Miłakowo kaotas linnaõigused 1945. aastal, kuid sai need 1998. aastal tagasi.

## Viited
Dosa

***Dosa*** (sanskriti keeles *dveṣa*, paali keeles tähendusega viha, vihkamine, põlgus, tigedus, pahatahtlikkus, vägivaldsus) on budismis üks meeleplekkidest ja -mürkidest ning takistajatest vaimse arengu ja virgumise teel. 

Olemiseratta keskel sümboliseerib seda viha või tigedust madu. 

Pahatahtlikkus või põlgus (*vyapada*) on üks viiest takistusest.

Budistlikus kosmoloogias vastab vihale kõige madalam õnnetu olek põrgu olendina. 

## Vaata ka

Kolm meelemürki

## Viited
Brandon Yip

**Brandon Michael Harry Yip** (sündinud 25. aprillil 1985 Vancouveris) on Kanada ja Hiina jäähokimängija, kes mängib KHL-i klubis Kunluni Red Star  ründajana paremäärel.

2004. aastal valis Colorado Avalanche'i ta NHL-i ''draft''is 239. valikuna. Aastatel 2005–2009 mängis ta neli hooaega Bostoni Ülikooli meeskonnas. NHL-is debüteeris ta Avalanche'i meeskonnas hooajal 2009–10. NHL-is on Yip mänginud veel Nashville Predatorsi ja Phoenix Coyotesi ridades.

2015. aasta veebruaris siirdus ta Saksamaale, liitudes sealse kõrgliiga klubiga Adler Mannheim, kus mängis kokku kahel hooajal. Hooajal 2014–15 tuli ta klubiga Saksamaa meistriks. Hooajal 2016–17 mängis ta Saksamaa kõrgliigas Düsseldorfer EG meeskonnas.

2017. aasta juunis sõlmis ta lepingu Kunluni Red Stariga. Aastatel 2018–2020 oli ta klubi meeskonna kapten. 2020. aastal valiti ta KHL-i tähtede mängule.

2021. aasta jaanuaris liitus ta Soome kõrgliiga klubiga Jukurit. 2021. aasta juulis naasis ta Red Stari.

## Viited

## Välislingid
* Brandon Yip KHL.ru lehel
* Brandon Yip NHL.com lehel
* Brandon Yip hockeydb.com lehel